Na temelju čl. 40. Statuta Grada Makarske (''Glasnik Grada Makarske'' br. 03/21) Gradsko vijeće Grada Makarske na \_\_\_\_\_ sjednici, održanoj dana \_\_\_\_\_\_\_ 2023.godine, donosi

**ODLUKU**

**o prihvaćanju Studije turističkog nosivog kapaciteta grada Makarske**

Članak 1.

Grad Makarska nakon provedenog postupka javne nabave u studenom 2022.godini, te potpisnog Ugovora s odabranim ponuditeljem - Institutom za turizam Grad Makarska pristupa izradi Studije turističkog nosivog kapaciteta grada Makarske.

Članak 2.

Ovom Odlukom prihvaća se Studija turističkog nosivog kapaciteta grada Makarske izrađena u suradnji s Institutom za turizam i ostalim gradskim dionicima. Sastavni dio ove Odluke čini Studija turističkog nosivog kapaciteta grada Makarske.

Članak 3.

Ova Odluka stupa na snagu osmog dana od dana objave u ''Glasniku Grada Makarske''.

KLASA: 351-03/22-01/3

URBR: 2181-6-05-07-23-5

Makarska, \_\_\_\_\_\_\_\_\_\_ 2023.g.

Predsjednica Gradskog vijeća

Gordana Muhtić, dipl. iur.

* **Obrazloženje -**

**RAZLOG DONOŠENJA AKTA:**

Turistička aktivnost u Hrvatskoj, ali i svijetu, bilježi stabilan višegodišnji rast, unatoč povremenim krizama. Potvrđuju to turistička aktualna događanja koja ubrzano neutraliziraju utjecaj 'korona' krize te Hrvatska već u 2022. godini očekuje fizičke rezultate približno jednake onima u 2019. godini. No, rast turističke potražnje i ponude generira i sve prepoznatljivije utjecaje prekomjernog turizma koji su vidljivi i u narušavanju kvalitete prostora, prirodnih i kulturnih resursa te kvalitete života lokalnog stanovništva, ali potencijalno i u narušavanju dugoročne tržišne pozicije destinacije na turističkom tržištu. Posebno je to važno s obzirom na strukturu generatora rasta ponude smještajnih kapaciteta destinacije pri čemu se, osim komercijalnih kapaciteta, posebna pozornost mora posvetiti i tzv. nekomercijalnim kapacitetima, a prije svega izgradnji kuća i stanova za odmor i njihovoj potencijalnoj kasnijoj transformaciji u komercijalne kapacitete. Ovaj faktor rasta kapaciteta posebno treba imati na umu u uvjetima pristupanja Hrvatske eurozoni, ali i očekivanog ulaska u Schengen zonu. Grad Makarska posljednjih desetak godina bilježi izraziti rast turističke aktivnosti koji je praćen i rastom komercijalnih i nekomercijalnih kapaciteta. S obzirom na navedeno, izradom Studije želi se, u svrhu, pravodobnog i informiranog donošenja dugoročno održivih razvojnih odluka, sagledati faktore rizika, 'uska grla' i eventualna ograničenja održivog razvoja turizma u Gradu. Studijom se želi i uspostaviti platforma usuglašenog djelovanja ključnih destinacijskih dionika kroz definiranje prioritetnih akcija u obliku Akcijskog plana.

**KORACI U DONOŠENJU STUDIJE I SADRŽAJ:**

Procesu određivanja turističkog nosivog kapaciteta destinacije potrebno je pristupiti u tri osnovna koraka:

**Korak I:** Analiza kvantitativnih i kvalitativnih utjecaja turizma na destinaciju;

**Korak II:** Prepoznavanje 'faktora rizika', 'uskih grla' i 'ograničenja' održivog razvoja turizma u destinaciji;

**Korak III:** Definiranje prioritetnih mjera održivog razvoja turizma u formi Akcijskog plana.

Sastavnice (sadržaj) Studije turističkog nosivog kapaciteta grada Makarske uključuje slijedeće dijelove:

• **Polazište**

• **Metodološki okvir:** Ključne odrednice turističkog nosivog kapaciteta destinacije; istraživanje stavova stanovnika Grada i turista; Metodološki okvir određivanja turističkog nosivog kapaciteta

• **Turistička ponuda:** Smještajni kapaciteti; Kapaciteti u nautičkom turizmu; izgrađenost kuća i stanova za povremeno stanovanje (odmor); izgrađenost i uređenost turističke infrastrukture iz perspektive lokalnog stanovništva; Zadovoljstvo turista elementima turističke ponude i infrastrukture; Sažetak i ocjena

• **Turistička potražnja:** Registrirana turistička potražnja; Potrošnja turista; Nautički turistički fizički promet; Procjena ukupne turističke potražnje (jednodnevna i višednevna, komercijalna i nekomercijalna); Sažetak i ocjena

• **Stanovništvo, zaposlenost i kvaliteta života:** Stanovnici; Zaposlenost; Uključenost lokalnog stanovništva u turističku djelatnost; Percepcija kvalitete života lokalnog stanovništva; Sažetak i ocjena

• **Prostor:** Prikaz podjele destinacije/prostora na zone; Prikaz površina i izgrađenost planiranih građevinskih područja; Građevinska područja naselja i kapaciteti ugostiteljsko turističke namjene u naseljima; Građevinska područja ugostiteljsko­ turističke namjene; Potencijal povećanja građevinskih područja; Potencijalni prostori za formiranje novih građevinskih područja; Maksimalni potencijal građevinskih područja naselja za dodatnu izgradnju stambenih objekata; Obalna linija - kupališni prostori; Planirani kapaciteti u nautičkom turizmu; Nautički vezovi, privezišta i sidrišta u funkciji ugostiteljsko-turističkih zona i izletničkog turizma i rekreacije; Sažetak i ocjena

• **Okoliš i komunalna infrastruktura:** Zaštićena prirodna područja i bioraznolikost; Kakvoća mora za kupanje; Kvaliteta i raspoloživost vode za piće; Odvodnja; Razina buke i svjetlosno zagađenje; Kvaliteta zraka; Razvijenost sustava opskrbe električne energije/energije; Sustav zbrinjavanja otpada; Sažetak i ocjena

• **Resursna osnova i atrakcijska vrijednost kulturne baštine:** Resursna osnova i atrakcijska vrijednost kulturne baštine; Posjećenost; Stavovi lokalnog stanovništva - kulturna baština; Stavovi turista - kulturna baština; Sažetak i ocjena

• **Prometna infrastruktura i dostupnost:** Opis obilježja; Stavovi lokalnog stanovništva; Stavovi turista; Sažetak i ocjena

• **Sigurnost:** Opis obilježja; Stavovi turista; Stavovi lokalnog stanovništva; Sažetak i ocjena

• **Gospodarska struktura, planiranje i organizacija:** Turizam i njegova važnost za gospodarstvo; Planiranje; Organizacija i menadžment; Sažetak i ocjena

• **lntegralna ocjena ograničenja, uskih grla i faktora rizika turističkog nosivog kapaciteta i održivog razvoja turizma Grada Makarske**

• **Scenariji i učinak na ograničenja, uska grla i faktore rizika**

• **Akcijski plan**

**PRAVNA I FINANCIJSKA OSNOVA:**

Na temelju članka 40. Statuta Grada Makarske („Glasnik Grada Makarske“ br.3/21) i utvrđenih ovlasti Gradskog vijeća strateški dokumente usvaja i donosi predstavničko tijelo, a sredstva za financiranje izrade Studije osigurana su u Proračunu Grada Makarske za 2023.g. u UO za opće poslove i imovinu Grada, aktivnost PROJEKTI I RAZVOJ.

**ZAKLJUČAK:**

Ovaj dokument ključni je alat za donošenja novog Prostornog plana i zaustavljanje višestambene gradnje koje planiramo implementirati. Htjeli smo na znanstvenoj osnovi, jednostavnim brojkama, težinu trenutnog stanja te demonstrirati zašto su promjene i zaokret prema održivom turizmu, neophodni. U ovom trenutku, zbog desetljeća stihijske izgradnje i nesavjesnog upravljanja prostorom, naša komunalna infrastruktura je prenapregnuta, više od polovice stambenih jedinica nije stalno naseljeno, imamo oko 10 000 neprijavljenih komercijalnih ležajeva, cijena kvadrata stana je ogromna, a nikada se nije više gradilo. Ovim aktom, a koji je mogao i trebao biti donesen i prije posljednjih izmjena i dopuna Prostornog plana iz 2020. godine ujedno smo u prednosti ispred drugih JLS koje će biti obvezne na donošenje studija po novom Zakonu o turizmu koji je u postupku usvajanja.

U pitanju je prvenstveno kvaliteta života nas i naše djece, mladih koji se iseljavaju, jer ne mogu pronaći stan u rodnom gradu i starijih koji zbog nesnosnih gužvi više ne posjećuju gradsku jezgru.

Gradonačelnik

dr.sc. Zoran Paunović